Konserwatiewe vier fees – Arbeiders platgeslaanDavid Cameron. Foto: Facebook Die uitslae tot dusver dui ook daarop, hoewel premier David Cameron nog nie ’n verkiesingsoorwinning opgeëis het nie. Die kanse lyk goed dat die Konserwatiewe Party die land sonder ’n koalisievennoot sal kan regeer – gelukkig ook vir die party omdat sy huidige koalisievennoot, die Liberaal-demokrate, erg uit die bus getuimel het. Die Arbeidersparty het veral in Skotland sy rieme teen die Skotse Nasionale Party (SNP) vasgeloop. Hoewel die twee partye se beleidstellings baie dieselfde is, het die Arbeiderleier, Ed Miliband, die moontlikheid van ’n koalisie met die SNP uitgesluit. Dit is moontlik dat die SNP al die Arbeidersetels in Skotland kan afneem. Sommer vroeg het een van die Arbeiders se vernaamste strateë, Douglas Alexander wat ook skaduminister van buitelandse sake was, slae by die 20-jarige student van die SNP, Mhairi Black, gely. Sy sal nou die jongste Britse parlementslid sedert die 17de eeu wees. Volgens die jongste voorspelling gaan die Konserwatiewe Party 329 setels inpalm, die Arbeiders 233, die SNP 56, die LibDems 8 en die UKip 2. UKip, ’n uiters regse party, het met die laaste verkiesing vir die Europese parlement verras deur baie goed te vaar. As die Konserwatiewe Party inderdaad die knoop deurhak, sal Brittanje volgens belofte voor die einde van die jaar aan ’n referendum deelneem oor voortgesette lidmaatskap van die Europese Unie.